FI Euroopan unionin virallinen lehti CE 84/830

(2004/C 84 E/0924)

KIRJALLINEN KYSYMYS E-0647/04

esittäjä(t): María Bergaz Conesa (GUE/NGL) komissiolle

(8. maaliskuuta 2004)

Aihe: Benidormin (Alicante, Espanja) yhdyskuntajätevesien käsittely

Se, että jätevedenkäsittelylaitos Benidormissa päästää epäasianmukaisesti käsiteltyä jätevettä mereen ja saastuttaa siten vakavasti Sierra Heladan luonnollista ja suojeltavaa meriympäristöä, on vastoin yhteisön ympäristölainsäädäntöä ja erityisesti yhdyskuntajätevesien käsittelystä annettua direktiiviä 91/271/ETY (1). Direktiivissä säädetään, että yhdyskuntajätevesien keräilyä ja käsittelyä koskevan järjestelmän pitäisi olla käytössä Benidormin kokoisissa taajamissa 31 päivään joulukuuta 2000 mennessä.

Voiko komissio pyytää Espanjan viranomaisia ilmoittamaan, mikä on Sierra Heladan ekologisesti haavoittuvan alueen lähellä mereen lasketun jäteveden määrä ja koostumus?

Voiko komissio selvittää, onko kyseisen alueen meriveden laatu uimaveden laadusta annetun direktiivin 76/160/ETY (2) mukainen?

Mihin toimiin komissio aikoo ryhtyä tässä tapauksessa yhteisön lainsäädännön asianmukaisen soveltamisen varmistamiseksi?

Margot Wallströmin komission puolesta antama vastaus

(16. huhtikuuta 2004)

Yhteisön oikeudessa eli yhdyskuntajätevesien käsittelystä 21. toukokuuta 1991 annetussa neuvoston direktiivissä 91/271/ETY (3) edellytetään jäsenvaltioiden varmistavan, että jätevesien keruu- ja käsittelyjärjestelmä on kaikissa taajamissa, joiden asukasvastineluku (avl eli mittayksikkö, joka vastaa yhden ihmisen yhden vuorokauden aikana tuottamaa keskimääräistä orgaanisen kuormituksen määrää) on yli 2 000. Tätä pienemmissä taajamissa on järjestettävä asianmukainen käsittely, jos jätevesiä kerätään. Näiden järjestelmien käyttöönoton määräajat ovat 31. joulukuuta 1998 (jälkikäsittely), 31. joulukuuta 2000 ja 31. joulukuuta 2005 riippuen taajaman koosta ja vastaanottavien vesistöjen haavoittumisalttiudesta.

Komissio tarkastaa parhaillaan direktiivin täytäntöönpanoa. Saadakseen ajantasaista tietoa yhdyskuntajäte-vesidirektiivin täytäntöönpanoa koskevaa kolmatta kertomusta varten komissio lähetti jäsenvaltioille kyselylomakkeet vuonna 2003.

Espanjan viranomaiset ilmoittivat komissiolle vuonna 2003, että Benidorm on taajama, jonka avl (asukasvastineluku) on 347 041, ja että biologista peruskäsittelyä tarkempi käsittely voitiin aloittaa vuonna 2002.

Komissio pyytää Espanjan viranomaisilta varmistuksen Benidormin jätevedenpuhdistamon suorituskyvystä ja ilmoittaa tästä sitten arvoisalle parlamentin jäsenelle.

Uimaveden laadun osalta voidaan todeta, että Benidormissa on viisi valvottua uimarantaa. Espanjan viranomaisten komissiolle lähettämät tiedot osoittivat, että kaikki rannat noudattivat uimavesidirektii-vissä (4) määriteltyjä ohjearvoja.

Mikäli havaitaan, että vaatimukset eivät täyty, perussopimuksen valvojana toimiva komissio toteuttaa muiden vastaavien tapausten tavoin tarvittavat toimenpiteet, tarkoituksenmukaiset oikeudelliset toimet mukaan luettuina.

(1) EYVL L 135, 30.5.1991, s. 40.

(2) EYVL L 31, 5.2.1976, s. 1.

(3) Neuvoston direktiivi 91/271/ETY, EYVL L 135, 30.5.1991, s. 40, sellaisena kuin se on muutettuna komission direktiivillä 98/15/EY, annettu 27 päivänä helmikuuta 1998 (EYVL L 67, 3.7.1998, s. 29).

(4) Neuvoston direktiivi 76/160/ETY, annettu 8 päivänä joulukuuta 1975, uimaveden laadusta (EYVL L 31, 5.2.1976).